
Փետրվարի 12-ին Գեղարքունիքի մարզի Սեմյոնովկա և Արմավիրի մարզի Վարդանաշեն համայնքներում ՏԻՄ ընտրությունների ժամանակ փորձարկված՝ ընտրողների էլեկտրոնային գրանցում իրականացնող տեխնիկական սարքավորումների հետ կապված՝ խնդիրներ չեն եղել, այս մասին այսօր լրագրողների հետ զրույցում ասել է Կենտրոնական ընտրական հանձնաժողովի նախագահ Տիգրան Մուկուչյանը։


«Տեխնիկական միջոցների հետ կապված՝ խնդիրներ չեղան։  Համենայն դեպս, ընտրողները, ովքեր գալիս էին տեղամասային կենտրոններ, նրանց համար տեխնիկական սարքավորման կիրառումը լրացուցիչ խոչընդոտ չէր առաջացնում, լրացուցիչ դժգոհության առիթ չէր դառնում։ Դա ևս շատ կարևոր էր, փորձում էինք հասկանալ տեխնիկական սարքավորումների կիրառման վերաբերյալ ընտրողների վերաբերմունքը։ Հաջողվեց այդ սարքավորումների ներկայացման փորձը, քանի որ ի հայտ եկան թերություններ, խնդիրներ, որոնց վրա առաջիկայում պետք է աշխատել, շտկել, ուղղել», - Մուկուչյանի խոսքերն է մեջբերում panorama.am-ը:


Ըստ Մուկուչյանի՝ տեղական ինքնակառավարման մարմինների ընտրություններն, ընդհանուր առմամբ, ընթացել են ընտրական օրենսգրքի պահանջներին համապատասխան:


Մինչդեռ «Անկախ դիտորդ» հասարակական դաշինքը, որը 2017 թ. փետրվարի 12-ին 15 դիտորդներով դիտարկել է Գեղարքունիքի մարզի Սեմյոնովկա գյուղի ավագանու ընտրությունները, պնդում է, որ  տեխնիկական սարքերի փորձարկումների հետ կապված՝ գրանցվել են մի շարք խնդիրներ:


Մասնավորապես՝


- Սարքը գրեթե առանց խնդիրների ընթերցել է ընտրողների նույնականացման քարտերը, սակայն մեծ դժվարությամբ է ընթերցել սովորական անձնագրերը, իսկ կենսաչափական անձնագրերի դեպքում տվյալները մուտքագրվել են միայն ձեռքով: Սրա պատճառ կարող է լինել թե թղթի որակը, թե այն, որ սարքի կառուցվածքը հարմար չէ անձնագրերի ընթերցման համար:


- Նկատվել է դեպք, երբ անձնագրի ընթերցումից հետո սարքը վառել է դեղին ազդանշանը, սակայն նույն ընտրողի տվյալները ձեռքով մուտքագրելուց հետո վառել է կանաչ նշանը:


- Սովորական անձնագրով քվեարկությունից հետո փորձարկվել է նույն անձի կողմից կենսաչափական անձնագրով քվեարկությունը, և տեխնիկական սարքը թույլատրել է քվեարկել՝ կրկին վառելով կանաչ ազդանշանը (այդ կերպ թույլատրելով կրկնաքվեարկությունը):


- Սարքն ընթերցել է անձը հաստատող փաստաթղթի պատճենը, ընդունելով այն որպես օրիգինալ անձնագիր:


- Ազդանշանի տողը չափազանց բարակ է եղել և դժվար տեսանելի, ինչը պատշաճ վերահսկողության տեսանկյունից խնդրահարույց է:


- Սարքը դժվարությամբ է ընթերցել մատնահետքերը: Ընտրողների մասնակցության և հերթական համարների վերաբերյալ զուգահեռ աշխատած երկու տեխնիկական սարքերի կողմից տպված տեղեկանքների տվյալների միջև եղել են անհամապատասխանություններ:


- Քվեարկությանը մասնակցած ընտրողների թվի վերաբերյալ երկու տեխնիկական սարքերի կողմից տպված տեղեկանքների տվյալը (76 ընտրող) չի համապատասխանել քվեաթերթիկների օգտագործված ելունդների թվին (83 ելունդ):


Համաձայն «Անկախ դիտորդ» հասարակական դաշինքի հաղորդագրության,  տեղամասում ներկա էին նաև ԿԸՀ-ի նախագահ Տիգրան Մուկուչյանը, ԿԸՀ-ի անդամներ, կառավարության աշխատակազմի ղեկավար-նախարար Դավիթ Հարությունյանը, ովքեր գործընթացքի հետ կապված պարզաբանումներ են ներկայացրել, ինչպես նաև խոստացել են, մինչև ապրիլի 2-ին կայանալիք ՀՀ Ազգային ժողովի ընտրությունները, հնարավորինս լուծումներ տալ փորձարկման ընթացքում ի հայտ եկած խնդիրներին:


«Անկախ դիտորդ» հասարակական դաշինքը գտնում է, որ վերոնշյալ բոլոր խնդիրները վերացնելը ՀՀ Ազգային ժողովի ընտրությունների սահուն ընթացքի համար կարևոր նախապայման է:


Ավելին՝ Դաշինքը համարում է, որ արդյունավետ կլինի բոլոր խնդիրները լուծելուց հետո, սակայն նախքան ՀՀ Ազգային Ժողովի ընտրությունները, ևս մեկ անգամ փորձնական կիրառել ընտրողների էլեկտրոնային գրանցման սարքեր՝ պարզելու համար, թե որքանով են լուծվել վերոնշյալ խնդիրները:


Կարդացեք նաև՝ Փորձարկվել են ընտրողների գրանցման տեխնիկական սարքավորումները
